AstraZeneca retrage vaccinul COVID-19. Compania a început să-și retragă vaccinul împotriva Covid-19 de pe piața internațională, din cauza unui „surplus de vaccinuri actualizate disponibile”, care vizează noi variante ale virusului, scriu Reuters. Recent, compania a recunoscut pentru prima dată că vaccinul prezintă riscul unui efect secundar rar, dar grav, cunoscut sub numele de tromboză cu trombocitopenie.
Anunțul a fost făcut după ce, în luna martie, compania farmaceutică și-a retras în mod voluntar autorizația de introducere a produsului pe piața UE.
Pe 7 mai, Agenția Europeană pentru Medicamente a emis o notificare conform căreia vaccinul nu mai este autorizat pentru utilizare.
Într-un comunicat, AstraZeneca a precizat că decizia a fost luată deoarece în prezent, pe piață există o varietate de vaccinuri mai noi disponibile care au fost adaptate pentru a viza variantele Covid-19.
Acest lucru a dus la o scădere a cererii pentru vaccinul AstraZeneca.
„Potrivit unor estimări independente, peste 6,5 milioane de vieți au fost salvate numai în primul an de utilizare și peste 3 miliarde de doze au fost furnizate la nivel mondial”, se arată în comunicat.
„Eforturile noastre au fost recunoscute de guvernele din întreaga lume și sunt considerate pe scară largă ca fiind o componentă esențială pentru a pune capăt pandemiei globale. Vom lucra acum cu autoritățile de reglementare și cu partenerii noștri pentru a ne alinia pe o cale clară de urmat pentru a încheia acest capitol și contribuția semnificativă la pandemia Covid-19”, mai scrie în comunicat.
Mai multe țări au oprit furnizarea vaccinului
Mai multe țări au oprit deja furnizarea vaccinului. Acesta nu mai poate fi utilizat în Australia din martie 2023, spre exemplu, deși utilizarea sa fusese deja eliminată treptat din iunie 2021, pe fondul disponibilității unor vaccinuri mai noi.
Pentru prima dată, AstraZeneca recunoaște: „Vaccinul anti-Covid poate provoca tromboze rare”
AstraZeneca a schimbat numele vaccinului său Covid în Vaxzevria în 2021.
Vaccinul a fost autorizat pentru utilizare la persoanele cu vârsta de 18 ani și peste, administrat sub forma a două injecții, de obicei în mușchiul brațului superior, la un interval de aproximativ trei luni. A fost, de asemenea, utilizat de unele țări pentru rapel.